Յովսէփ Ենիգոմշեան

Յովսէփ Ենիգոմշեան (), զաւակն է Քիլիսի ծանօթ ընտանիքներէն Մահտէսի Աղէկ աղա Ենիգոմշեանի որ իր մահկանացուն կնքեց Պէյրութ 1978-ին: 

Տոքթ. Ենիգոմշեան ծնած է Քիլիս (Թուրքիա) 1895-ին: Շրջանաւարտ՝ Այնթապի Կեդրոնական Թուրքիոյ Գոլէճէն, Պ.Ա. տիտղոսով, 1914-ին: Նոյն տարին Հոկտեմբերին կու գայ Պէյրութ իբրեւ բժշկական ուսանող՝ Ամերիկեան Համալսարան եւ 1918-ին շրջանաւարտ կ'ըլլայ բժշկի տիտղոսով։ Ամբողջ 4 տարուայ ընթացքին իր դասարանին առաջինը հանդիսացած է, որու համար շրջանաւարտութեան իրեն կը տրուի Special Certificate Of Merit վկայականը։ 

1918էն ի վեր Տոքթ. Ենիգոմշեան կը ծառայէ Պէյրութի Ամերիկեան Համալսարանի Բժշկական Դպրոցի Ներքին Հիւանդութեանց բաժնին մէջ։ 

1919-ին կարճ ժամանակուայ մը համար կ'երթայ իր ծննդավայրը։ 

1921-ին, համալսարանին կողմէ կը ղրկուի Եւրոպա մասնաւոր ուսումնասիրութեանց համար եւ վերադարձին կը նշանակուի Adjunct Prof. of Internal Medicineի։ 

1929-ին Լոնտոնի համալսարանի բժշկ. ճիւղին մէջ Tropical Medicine դասընթացքին կը հետեւի եւ վերադարձին կը նշանակուի Associate Professor: 

1933-34-ին մասնաւոր ուսումնասիրութիւններ կ'ընէ դարձեալ ներքին հիւանդութեանց ճիւղին մէջ Միացեալ Նահանգներ։ 

1930էն ի վեր Ամերիկեան Համալսարանի բժշկական ճիւղին Ներքին Հիւանդութեանց փրոֆէսոր է։ 

1948-49-ին դարձեալ տարի մը Հիւս. Ամերիկա կ'անցընէ իբրեւ այցելու Փրոֆ. Medical School Tulane University New Orleansի մէջ։ 

B.A. եւ M.D.էն զատ ունի նաեւ D.T.M.& H. England եւ, M.R.C.P. London տիտղոսները։ 

Ըրած է ուրոյն հետազօտութիւններ իր մասնագիտութեան մէջ եւ հրատարակած բազմաթիւ յօդուածներ գիտական պարբերաթերթերու մէջ։ Բազմաթիւ տարիներ իբր ուսուցիչ եւ բժիշկ գործունէութեան բերումով կրցած է կազմել բարեկամներու լայն շրջանակ մը հայերէ, տեղացիներէ եւ օտարներէ, զոր ի սպաս դրած է յօգուտ իր ազգին։ Մասնաւոր կերպով օգտակար եղած հայ-արաբ իրարահասկացողութեան կարեւոր գործին։ 

1936-ի վրթովիչ դէպքերու ժամանակ, Տոքթ. Ենիգոմշեանի տեղացիներէն կարեւոր անձնաւորութիւններու հետ ունեցած բարեկամութիւնը փրկարար դեր կատարած է։

Տոքթ. Ենիգոմշեան օգտակար եղած է լիբանանահայ գաղութին մասնաւորապէս հետեւեալ չորս մարզերուն մէջ․

 Ազգին առողջապահական վիճակը բարելաւելու ձեռնարկներուն լայնօրէն մասնակցած է.

 1.Եղած է Հայ Ազգային Բուժարանի Հիմնադիրներէն մին եւ 1920էն ի վեր ատենապետն է Բուժարանի Խնամակալ Վարչութեան։
 Պէյրութի եւ Այնճարի Գարակէօզեան Մանկանց Դարմանատուներու հիմնուելուն մէջ կարեւոր բաժին բերած է։ 1941էն ի վեր այս հիմնարկութեանց Պէյրութի Կեդր. Յանձնախումբին ատենապետն է։
 Հալէպի Թիւֆէնքճեան քլինիքին հիմնուելուն մէջ նաեւ կարեւոր դեր ունեցած է։

 Սանճագի գաղթականներուն Պէյրութ, Այնճար, եւ Սուր տեղաւորման շրջանին կարեւոր ծառայութիւններ մատուցած է։

 Հ.Բ.Ը. Միութեան Նպաստից Յանձնախումբի նախ իբրեւ անդամ եւ ապա իբր Ատենապետ դարձեալ մեծ ծառայութիւն մատուցած է։ Հ.Բ.Ը.Մ.ի այս մարմինը պատերազմի ընթացքին շատ օգտակար եղած է։
 Կիլիկիոյ Կաթողիկոսարանի Ա. Կեդր. Վարչութեան իբր Ատենապետ՝ դարձեալ օգտակար հանդիսացած է։ Տոքթ. Յ. Ենիգոմշեան հանրածանօթ բժիշկ մըն է եւ չէ զլացած որեւէ ծառայութիւն բոլորին, առանց ազգի, կրօնքի եւ դաւանանքի խտրութեան։ Ամուսնացած է Օր. Հէլէն Գրաճեանի հետ։ Հայր է հինգ զաւակներու։

Սիրուած է բոլորէն, մեր գաղութին իրապէս օգտակար հանդիսացած անձնաւորութիւն մըն է Տոքթ. Յ. Ա. Ենիգոմշեան:

Բժիշկ Յովսէփ Ենիգոմշեան մահացած է 1978ին, Պէյրութի մէջ:

1987ին, Գարեգին Բ. կաթողիկոս զինք յետմահու պարգեւատրած է Կիլիկիոյ կաթողիկոսութեան «Կիլիկեան Իշխան»ի շքանշանով, Նիւ եորքի մէջ, ձեռամբ Մեսրոպ արքեպիսկոպոս Աշճեանի:

 Ծանօթագրութիւններ 

Ստորոգութիւն:Հայ բժիշկներ